Diari Oficial de la Generalitat Valenciana


Sumari del DOGV 2998, del 23-05-1997 (1997/7728)

ORDRE de 9 d'abril de 1997, de la Conselleria de Medi Ambient, per la qual es regula l'assignació de contenidors específics als ens municipals o supramunicipals per a la recollida selectiva de paper-cartó i vidre.
---------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2998

Data del DOGV
:   23-05-1997

Secció del DOGV
:   CONVENIS I ACTES - ALTRES ASSUMPTES

Número del document
:   1997/7728


Data del document
:   09-04-1997

Organisme emissor
:   Conselleria de Medi Ambient

Tipus de document
:   Ordre

ORDRE de 9 d'abril de 1997, de la Conselleria de Medi Ambient, per la qual es regula l'assignació de contenidors específics als ens municipals o supramunicipals per a la recollida selectiva de paper-cartó i vidre.
  
La Conselleria de Medi Ambient ha elaborat un pla estratègic d'infrastructures de tractament de residus sòlids urbans en col·laboració amb les diputacions provincials.
  
En aquest pla, la gestió dels residus es basa en els següents principis:
  
- Reducció de la seua producció
  
- Valoració màxima
  
- Optimització de la seua eliminació.
  
Atenent els conceptes esmentats, la Conselleria de Medi Ambient i les diputacions pretenen donar suport als municipis en la implantació de la recollida selectiva de paper-cartó i vidre, amb el subministrament de contenidors específics que alleugerisquen la càrrega econòmica municipal que suposa l'establiment d'aquesta recollida.
  
La Conselleria de Medi Ambient ha adquirit, a càrrec dels seus pressupostos, contenidors destinats a la recollida selectiva de paper-cartó usat, i de vidre.
  
A fi de procedir a la distribució de contenidors específics per a la recollida selectiva, d'acord amb els principis d'objectivitat, concurrència i publicitat, garantint la transparència de les actuacions administratives, i fent ús de les atribucions que em confereix l'article 35 de la Llei 5/1983, de 30 de desembre, de Govern Valencià,
  
  
  
ORDENE
  
  
Article 1
  
Aquesta ordre té com a objecte regular l'assignació, per a la cessió en ús, de contenidors específics als ens municipals o supramunicipals, a fi d'implantar la recollida selectiva de les fraccions valoritzables contingudes en els residus sòlids urbans generats als municipis de la Comunitat Valenciana.
  
Article 2
  
1. Podran sol·licitar els dits contenidors tots els municipis de la Comunitat Valenciana, d'acord amb les bases i els criteris que s'indiquen en aquesta ordre.
  
2. També podran sol·licitar els esmentats contenidors les diputacions provincials, àrees metropolitanes i mancomunitats de municipis que agrupen aquells municipis que no hagen realitzat la sol·licitud corresponent de forma individual.
  
  
Article 3
  
1. Les sol·licituds es dirigiran a la Direcció General de Qualitat Ambiental de la Conselleria de Medi Ambient, i podran presentar-se en el Registre General de la Conselleria de Medi Ambient al carrer d'Arquitecte Alfaro, núm. 39 de València o a través de qualsevol de les formes previstes en l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds s'hauran de presentar en el termini de 60 dies naturals a partir de l'entrada en vigor d'aquesta ordre, i hauran d'incloure el nombre de contenidors sol·licitats de cada tipus d'acord amb l'article quart d'aquesta ordre. Les sol·licituds hauran d'anar acompanyades de la següent documentació:
  
2.1 Certificació de l'acord plenari municipal que acredite: l'aprovació de la sol·licitud de contenidors, objecte d'aquesta norma, l'aprovació de la implantació de la recollida selectiva al terme municipal corresponent, l'acceptació dels contenidors que se li assignen a l'empara d'aquesta ordre, el compromís de fer-se càrrec del seu manteniment i del compliment de les altres obligacions reflectides en l'article vuitè d'aquesta disposició.
  
  
2.2. Memòria descriptiva de la recollida selectiva al terme municipal, en què s'indique els contenidors que el municipi disposa per a realitzar la recollida selectiva de vidre i paper-cartó, les tones que s'han recollit al llarg de 1996, i la empresa que recull el residu i la seua destinació final.
  
Les sol·licituds, formulades per les diputacions provincials i àrees metropolitanes, aniran acompanyades dels corresponents certificats d'acords plenaris d'aquells municipis que integren la sol·licitud.
  
  
Article 4
  
Les sol·licituds de contenidors s'hauran d'adaptar als següents criteris d'assignació de contenidors, prenent com a referència, quant al nombre d'habitants del municipi, les dades corresponents a l'últim cens de població:
  
a) Assignació de contenidors de vidre:
  
- A aquells municipis que no tinguen contenidors i el cens de població dels quals siga superior a 2.000 habitants, se'ls assignarà 1 contenidor per cada 2.000 habitants i un altre més per cada fracció igual o superior a 1.500 habitants. En el cas que el municipi tinga una població inferior o igual a 2.000 habitants se li assignarà un únic contenidor.
  
- A aquells municipis que ja tinguen contenidors i el cens de població dels quals siga superior a 4.000 habitants, se'ls assignarà 1 contenidor per cada 4.000 habitants. En el cas que el municipi tinga una població inferior o igual a 4.000 habitants, se li assignarà un únic contenidor.
  
b) Assignació de contenidors de paper:
  
- Com a regla general, s'assignarà als municipis 1 contenidor per cada 2.000 habitants i un altre més per cada fracció igual o superior a 1.500 habitants.
  
- Com a excepció a la regla general, s'assignarà un contenidor per cada 4.000 habitants a aquells municipis als quals ja se'ls haguera entregat contenidors almenys en dues ocasions, com també a aquells municipis la població dels quals siga superior a 100.000 habitants. En el cas que el municipi tinga una població inferior o igual a 4.000 habitants, se li assignarà un únic contenidor.
  
  
  
  
  
Article 5
  
1. La valoració de les peticions la realitzarà una comissió avaluadora, presidida per la directora general de Qualitat Ambiental de la Conselleria de Medi Ambient, i composta pel cap del Servei de Residus i Contaminació, un funcionari del dit Servei, el tècnic de Coordinació Administrativa de la Direcció General de Qualitat Ambiental i un representant del Servei Jurídic d'aquesta Conselleria.
  
2. A la vista de les peticions presentades i una vegada analitzades, la comissió avaluadora, d'acord amb els criteris d'assignació reflectits en l'article 4 i amb allò establit en l'article sisè, elevarà al conseller de Medi Ambient la proposta d'adjudicació de contenidors, la qual contindrà les sol·licituds desestimades i el seu motiu, les sol·licituds estimades i el nombre de contenidors assignat a cada municipi. L'esmentada proposta contindrà, en cas de contenidors sobrants, la redistribució d'aquests entre les sol·licituds estimades segons el criteri de la comissió.
  
  
3. La resolució definitiva dictada pel conseller es publicarà en el Diari Oficial de la Generalitat Valenciana.
  
4. Les sol·licituds es consideraran desestimades si la resolució no es produeix en el termini de 3 mesos des de la finalització del termini de presentació d'aquelles.
  
  
Article 6
  
a) Per a l'adjudicació de contenidors de vidre, se seguirà el següent ordre de prelació:
  
1. Municipis que no disposen de contenidors
  
2. Mancomunitats
  
3. Municipis que no hagen obtingut assignació de contenidors en altres convocatòries
  
b) Per a l'adjudicació de contenidors de paper-cartó se seguirà el següent ordre de prelació:
  
1er.: municipis que no van obtenir assignació de contenidors de paper-cartó en altres convocatòries. En el supòsit que no hi haja suficients contenidors per a atendre totes les sol·licituds, tindran preferència les mancomunitats
  
2n: municipis que hagen obtingut una única assignació de contenidors de paper-cartó. En el supòsit que no hi haja suficients contenidors per a atendre totes les sol·licituds tindran preferència les mancomunitats
  
  
Article 7
  
La cessió en ús serà per a un període de 20 anys.
  
  
Article 8
  
La cessió en ús dels contenidors comportarà el compliment de les següents obligacions per part de l'entitat local:
  
- Fer-se càrrec del manteniment dels contenidors al llarg de tot el període de vigència de la cessió.
  
- Reposar o garantir la reposició de tots aquells contenidors que queden fora d'ús per qualsevol circumstància aliena al seu normal funcionament.
  
- Garantir la reutilització o reciclat de tot el paper-cartó i vidre recuperat a través d'aquells.
  
- Informar anualment dins dels terminis que s'hi establisquen sobre les quantitats de paper-cartó i vidre recuperades a través dels contenidors específics instal·lats, i la seua destinació final.
  
L'incompliment de les esmentades obligacions comportarà l'exclusió de l'ens local de noves convocatòries impulsades per la Conselleria per a l'adjudicació de contenidors o altres mitjans per a la millora de la gestió municipal de residus.
  
  
Article 9
  
Els ens municipals o supramunicipals als quals els siguen entregats contenidors específics de paper-cartó i vidre procuraran que la seua col·locació es realitze preferentment per proximitat als centres especialment generadors de les mencionades fraccions.
  
  
  
Article 10
  
Aquesta ordre entrarà en vigor l'endemà de la seua publicació en el Diari Oficial de la Generalitat Valenciana.
  
  
Article 11
  
Contra aquesta ordre, que posa fi a la via administrativa, es podrà interposar recurs contenciosoadministratiu en el termini de dos mesos, a comptar des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana. La interposició del mencionat recurs requerirà la comunicació prèvia a la Conselleria de Medi Ambient.
  
Tot això de conformitat amb allò previst en els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
  
València, 9 d'abril de 1997
  
  
El conseller de Medi Ambient,
  
JOSÉ MANUEL CASTELLÁ ALMIÑANA